יורם ראב"ד

יורם ראב"ד (נולד ב-22 ביוני 1956)
הוא עורך דין ישראלי, העוסק בתחום המסחרי ומומחה במיזוגים ורכישות ועסקאות בינלאומיות. הוא שותף-מנהל בשִׁבֹּלֶת, משרד עורכי הדין השישי בגודלו בישראל.

ביוגרפיה
יורם ראב"ד נולד בקטמון הישנה בירושלים לדן ראב"ד ומרים ראב"ד (לבית ציברסקי).
נצר לראב"ד (אברהם בן דוד מפושקירה).
אמו עלתה לישראל בשנות ה-30 של המאה ה-20 ועבדה כמנהלת קשרי החוץ עם יהדות הגולה בקק"ל, אביו ניצול שואה, עבד כבקטריולוג בבנק הדם בבית החולים הדסה עין כרם בירושלים.
בהיותו בן שמונה הוריו נפטרו והוא עבר עם אחיו הבכור ארי לכפר הילדים והנוער ויצו קנדה הדסים. לאחר שסיים ללמוד בהדסים עבר להתגורר בתל אביב,
ולמד בתיכון עירוני ד'. בצה"ל שירת כשנה בקורס טיס והמשיך לשרת ביחידה 8200. למד בפקולטה למשפטים, אוניברסיטת תל אביב וסיים תואר ראשון ב-1982;
ראב"ד החל את התמחותו במשרד עורכי הדין הרצוג, פוקס, נאמן ושות' והמשיך במשרד עורכי הדין מ. פירון, בו עבד מספר שנים כשכיר עד שהפך לשותף.
ב-1991 הקים משרד משלו, שהתמחה בתחום המסחרי. ב-1994 הצטרפו אליו כשותפים יוסי בנקל ודוד מגריזו והמשרד נקרא "ראב"ד, מגריזו, בנקל".

בינואר 2018 התאחד משרד שִׁבֹּלֶת עם משרד עוה"ד ראב"ד מגריזו בנקל.
המשרד המאוחד נקרא שִׁבֹּלֶת ביחד עם ראב"ד, מגריזו, בנקל והוא (נכון ל-2023) משרד עורכי הדין השישי בגודלו בישראל, וכולל 253 עורכי דין מתוכם 98 שותפים ובסה"כ-370 מועסקים.

פעילותו העסקית
בין לקוחותיו של ראב"ד בעבר ובהווה: בנק הפועלים, קבוצת אשטרום, עמידר, אידיבי, יגאל ומשה גינדי, גינדי החזקות, פויו זבלודוביץ' וטמרס, אלסינט ואלביט הדמיה, עזבון סמי שמעון, מקורות, אלביט מערכות,
משפחת לובינסקי, יכין-חק"ל,
משפחת דנקנר, משפחת אריאל שרון, אדלר חומסקי & ורשבסקי, כלל חברה לביטוח,
סלקום, אלרון, אריסון השקעות, חברת נמלי ישראל,
חיפה כימיקלים
ומפעל הפיס.

ראב"ד טיפל ברכישת אידיבי על ידי קבוצה בראשות נוחי דנקנר,
ייצג את משפחת דנקנר במכירת דנקנר השקעות ליצחק תשובה
ובמכירת תעשיות מלח לאריסון,
טיפל בהקמת טמרס טלקום והנחת כבל התקשורת התת-ימי מישראל לאירופה, ייצג את משה ויגאל גינדי במכירת 75% מקניון הזהב לחברת מגדל, טיפל בהנפקה של משרד הפרסום אדלר חומסקי ובמחיקתו מהבורסה,
ייצג את קרן פליינפילד מארצות הברית ברכישת קופת הגמל גדיש (קופת הגמל הגדולה ביותר בישראל באותה עת) מבנק הפועלים.
בין לקוחות משרד שיבולת הממוזג: סמסונג, סימנס, נוקיה, פיליפס, קבוצת עליבאבא ווואווי.
משרד שיבולת מייצג כיום (2019) את קרן סרצ'לייט האמריקאית בתהליך רכישת השליטה בבזק.

ראב"ד ייצג את דני דנקנר שנים רבות. בין השאר בפרשת ההדחה מבנק הפועלים, על פי דרישת נגיד בנק ישראל, סטנלי פישר (בזמן הפרשה ייצג ראב"ד גם את שרי אריסון, בעלת השליטה בבנק הפועלים),
בפרשת תעשיות מלח ופרשת בנק הפועלים.
ייצג את גינדי החזקות בהסדר החוב באלון רבוע כחול ישראל.
ייצג את חיפה כימיקלים ובעליה האחים טראמפ בסוגיית מכל האמוניה בחיפה.

ראב"ד מייצג חברות יפניות בישראל. מייצג את חברת ניקן סוהונשה מיפן, חברת האם של מפעל האצות באילת-NBT.
ייצג את קבוצת סומיטומו , מתאגידי העסקים הגדולים ביפן.
במסגרת פעילותו הוא מרבה לבקר ביפן והתלווה לראש הממשלה בנימין נתניהו בביקורו ביפן.

פוליטיקה
בשנים 2000 עד 2006 עבד עם אריק שרון
והיה עורך הדין הפרטי של משפחת שרון.
ייצג את שרון במישור האזרחי, בפרשת סיריל קרן,
פרשת האי היווני, פרשת מינהל מקרקעי ישראל ומול מבקר המדינה.
היה חבר ב"פורום החווה" שייעץ לשרון לצד אורי שני, אייל ארד וראובן אדלר.
היה מועמדו של שרון לתפקיד ראש לשכתו אך סירב.
היה שותף להתייעצות הראשונה בה נדונה תוכנית ההתנתקות.
ביולי 2004 נתמנה על ידי שרון ליו"ר צוות המשא ומתן להרחבת הקואליציה שהביא לצירוף "העבודה" והמפלגות החרדיות לממשלת הליכוד בראשות שרון ערב ההתנתקות.
בשלהי 2005 היה שותף להקמת מפלגת קדימה, כתב את טיוטת התקנון שלה לבקשת שרון ורשם אותה אצל רשם המפלגות.

בשנת 2008 שימש ראב"ד יועץ לשרת החוץ ויו"ר קדימה, ציפי לבני, הן בבחירות לראשות המפלגה והן ניהל בעבורה משא ומתן קואליציוני (לצד ישראל מימון) בניסיונותיה להקים קואליציה לאחר הבחירות.

בשנים 2006–2009 לקח חלק בערוץ שיחות חשאי ישראלי-פלסטיני, שהתקיימו בספרד בחסותה של ממשלת ספרד, בניסיון להביא להסכם בין אהוד אולמרט לאבו מאזן. מהצד הפלסטיני השתתפו יועציו של אבו מאזן: חוסיין אגא ואחמד חאלידי ומהצד הישראלי גיורא איילנד, ראב"ד וגידי גרינשטיין מקבוצת ראות. הקבוצה נפגשה עשרות פעמים ועידכנה את אולמרט, ציפי לבני ויובל דיסקין, ראש השב"כ, בתום כל פגישה.

הכרה
בשנת 2003 בחר בו העיתון "הארץ" כאחד משני עורכי הדין המצליחים של השנה.
בשנת 2004 נכלל ראב"ד ברשימת 100 האנשים המשפיעים ביותר בישראל של המגזין TheMarker.
נכלל בספרו של בן-ציון ציטרין "אנשי מפתח: רשימת החברים שיפתחו לך כל דלת" במהדורות 2004 ו-2006.
ב-2008 כלכליסט בחר במשרדו כאחד מ-15 המובילים במשפט המסחרי.
בשנת 2010 בחר מעריב בראב"ד כאחד מ-11 עורכי הדין לדיני חברות הטובים בישראל.

תפקידים ציבוריים
יורם ראב"ד הוא יו"ר "אריק – עמותת אריאל שרון למנהיגות" שנוסדה על ידי שמעון פרס, מאיר דגן ואחרים.
חבר בחבר הנאמנים של אוניברסיטת תל אביב
ובועדת הכספים שלה. יושב בחבר הנאמנים של הפקולטה למשפטים, אוניברסיטת תל אביב.
חבר דירקטוריון מסע - פרויקט לעידוד תוכניות ארוכות בישראל לצעירי העם היהודי.
היה שופט בית הדין המשמעתי הארצי של לשכת עורכי הדין בישראל בשנים 2008–2010. היה חבר בוועדת הפרס להנצחת נשיאי המדינה וראשי ממשלותיה בשנת 2018. היה חבר חבר הוועדה הציבורית של המכביה ה-18.
ב-2012 היה חבר הוועדה הציבורית לרפורמה בענף הכדורגל בישראל.
פעיל בעמותות לילדים בסיכון. היה חבר דירקטוריון של החברה הציבורית מ.ל.ט שנסחרה בבורסה לניירות ערך בתל אביב ויועץ משפטי של תנועת "עם יפה עם אחד".
ביולי 2020 התמנה כקונסול הכבוד של ליבריה בישראל.

משפחה
יורם ראב"ד נשוי מאז 1982 לאילה, ואב לארבעה בנים. בנו הבכור, תומר ראב"ד, משמש כמנכ"ל חברת האחזקות הציבורית בי קומיוניקיישנס - בעלת השליטה בחברת "בזק", שבבעלותה המלאה נמצאות החברות פלאפון תקשורת, בזק בינלאומי, Yes הטלוויזיה בלוויין, וואלה תקשורת ובזק און ליין. 
בנו השני, איתי ראב"ד, משמש כמנכ"ל חברת ליים (תחבורה) ישראל- קורקינטים שיתופיים מהגדולות בעולם.

כתבות פרופיל, ראיונות וערכים בלקסיקונים
 יצחק בן (בנדיטר) (עורך ראשי), מי ומי בישראל 1996, המהדורה העברית התשיעית, תל אביב.
 הדס מגן, הכירו את יורם ראב"ד - פרקליטו של רה"מ, אריאל שרון, בפרשת ההלוואה מסיריל קרן, באתר גלובס, 13 בינואר 2003
 הדס מגן, "איחוד משפחות: עו"ד יורם ראב"ד יושב על הציר שבין משפחת שרון למשפחת דנקנר – אישו אמונו" (ריאיון), כתבת שער במוסף כסף של העיתון גלובס, יום חמישי, 4 ביוני 2003, עמ' 1, 18-16, 20, 22.
 בן-ציון ציטרין, "אנשי מפתח: רשימת החברים שיפתחו לך כל דלת", CitrinRatin – מדד ציטרין למידרוג חברתי, 2003, עמ' 244–245.
 סמי פרץ, "אני לא מקבל כסף, אבל זה כדאי לי", באתר TheMarker, 30 ביולי 2004
 100 האנשים המשפיעים ביותר בישראל, מגזין TheMarker, גיליון מס' 44, ספטמבר 2004.
 
 סימה קדמון, האיש שאמר 'לא' לשרון, בעיתון ידיעות אחרונות, יום שישי, 21 בינואר 2005, עמ' 14.
Raved, Yoram. Who’sWho in American Law 2003-2004, 13th edition, Marquis Who’sWho, New Providence, NJ. p. 615.
 בן-ציון ציטרין "אנשי מפתח: רשימת החברים שיפתחו לך כל דלת", CitrinRatin – מדד ציטרין למידרוג חברתי, 2006, עמ' 220–221.
ליאת רון, פורטפוליו (ריאיון), מוסף G של העיתון גלובס, יום ה', 31 באוגוסט 2006, עמ' 5.
ליטל דוברוביצקי, "עמרי שרון צריך לבקש חנינה" (ריאיון), ידיעות אחרונות, יום רביעי, 5 במרץ 2008, עמ' 12.
 נורית רוט, עו"ד ראב"ד: "אפשר היה לחסוך את עוגמת הנפש שאנו עוברים; כל מנהיג צריך להגיש הצהרת הון" (ריאיון), באתר The Marker, 10 באוגוסט 2008
 אלה לוי וינריב, הצלחתי, למרות שלא באתי מהקליקה התל אביבית (ריאיון), באתר גלובס, 4 בספטמבר 2008, עמ' 20–21.
 שוקי שדה, לא עוצר בשרון: עו"ד יורם ראב"ד, באתר The Marker, 8 בספטמבר 2009
 הילה רז, יורם ראב"ד: "הייצוג של אריק שרון חשף אותי תקשורתית", באתר The Marker, 1 בפברואר 2010
 הדס מגן, יורם ראב"ד: עורך הדין והחבר הקרוב של דנקנר, באתר גלובס, 4 במרץ 2010.
שרון שפורר, קשר השתיקה, באתר הארץ, 23 באפריל 2010
 שלום ירושלמי, מרכיב הממשלה, באתר nrg מעריב, 10 ביוני 2010.
 אפרים הלפרין, עו"ד ראב"ד הוא לגמרי לא יורם, באתר חדשות מחלקה ראשונה, 16 באוקטובר 2008
 חן מענית, "בירושלים יש שופטים - אבל אין יועץ משפטי לממשלה" (ריאיון), באתר גלובס, 24 ביולי 2012
 דיאנה בחור ניר, יורם ראב"ד: "אריק היה מורה דרך ומדינאי יותר משהיה פוליטיקאי" (ריאיון), באתר כלכליסט, 11 בינואר 2014
 Yes, Prime Minister (עו"ד יורם ראב"ד – מונולוג), כתב העת הפרקליטים, מרץ 2014, עמ' 46–47.
 משה גורלי, "העלייהום על מצליחנים בישראל עבר כל גבול" (ריאיון), בעיתון כלכליסט, 28 בפברואר 2014

קישורים חיצוניים
יורם ראב"ד , באתר משרד שבלת

מאמרים פרי עטו
הכרעה גורלית, לא במשאל, באתר גלובס, 19 באוקטובר 2004
בדרך כלכלית, לא צבאית, באתר גלובס, 17 במרץ 2010
מחשבות על משאל העם, באתר גלובס, 24 בנובמבר 2010
לשמור על הריכוז - תאגידים שליטה ריכוזית או ביזורית בבנקים בישראל, ב"עורך הדין" - כתב העת של לשכת עורכי הדין בישראל, אפריל 2012, עמ' 70–72
עוד מעט יהיה מאוחר- פתרון שתי המדינות, באתר גלובס, 13 בדצמבר 2016

הערות שוליים

עורכי דין ישראלים
בוגרי אוניברסיטת תל אביב: משפטים
ישראלים שנולדו ב-1956
בוגרי פנימיית הדסים
בוגרי תיכון עירוני ד' (תל אביב)